Diari Oficial de la Generalitat Valenciana


Sumari del DOGV 8400, del 10-10-2018 (2018/9271)

RESOLUCIÓ conjunta d'1 d'octubre de 2018, de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública, per la qual s'autoritzen, amb caràcter experimental, unitats educatives terapèutiques / hospitals de dia infantil i adolescent per a la resposta integral a l'alumnat amb necessitats educatives especials derivades de trastorns greus de salut mental, i es regula el seu funcionament per al curs escolar 2018-2019.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8400

Data del DOGV
:   10-10-2018

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2018/9271


Data del document
:   01-10-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * Conselleria de Sanitat Universal i Salut Pública
    * centre d'ensenyament

RESOLUCIÓ conjunta d'1 d'octubre de 2018, de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública, per la qual s'autoritzen, amb caràcter experimental, unitats educatives terapèutiques / hospitals de dia infantil i adolescent per a la resposta integral a l'alumnat amb necessitats educatives especials derivades de trastorns greus de salut mental, i es regula el seu funcionament per al curs escolar 2018-2019. [2018/9271]  
  
Índex  
Preàmbul  
Primer. Denominació i definició  
Segon. Objecte i àmbit d'aplicació  
Tercer. Destinataris  
Quart. Finalitat i objectius  
Cinqué. Ràtio  
Sisé. Personal  
Seté. Horaris  
Huité. Organització  
Nové. Detecció i identificació  
Desé. Derivació i admissió  
Onzé. Pla terapèutic  
Dotzé. Alta de l'alumnat  
Tretzé. Formació  
Catorzé. Seguiment i avaluació  
Quinzé. Protecció de dades de caràcter personal  
Setzé. Autorització d'unitats  
Desseté. Calendari d'aplicació  
  
Vivim en una societat diversa, en la qual totes les persones som diferents i úniques, però disposem dels mateixos drets i de les mateixes obligacions com a ciutadanes i ciutadans. Per aquesta raó, és fonamental que les administracions i els serveis públics situen com a eix central de les seues polítiques totes les actuacions necessàries per a fer efectiu el principi d'equitat i garantir la inclusió social de totes les persones en els diversos àmbits en què es desenvolupa la seua vida, en condicions d'igualtat i no discriminació, prestant especial atenció a aquelles que es troben en situació de major vulnerabilitat o en risc d'exclusió, i que, per tant, requereixen una consideració particular i singularitzada.  
  
L'escola és un reflex de la societat i, per tant, també de la seua diversitat. Per això, és una obligació de l'Administració educativa i dels centres docents donar resposta a les necessitats de tot l'alumnat i assegurar que les circumstàncies personals, socials, econòmiques i de diversa índole no siguen un obstacle per al seu màxim desenvolupament acadèmic, personal, afectiu, social i cívic.  
Part de l'alumnat pot presentar necessitats singulars que requereixen mesures i suports en diferent nivell d'amplitud i intensitat, transitòriament o al llarg de tota la seua escolaritat. Entre aquest es troba el que presenta necessitats educatives especials derivades de problemes greus de salut mental i que requereix la implementació d'actuacions integrals, coordinades, flexibles i multidisciplinàries que permeten abordar aquestes problemàtiques des de l'inici i des dels diferents àmbits, posant especial èmfasi en la prevenció, la detecció primerenca i la intervenció al més aviat possible, amb l'objecte de reduir els factors de risc, mitigar l'impacte de les possibles seqüeles i facilitar la inclusió socioescolar.  
  
La Llei 12/2008, de 3 de juliol, de protecció integral de la infància i l'adolescència de la Comunitat Valenciana, preveu la creació d'unitats educativoterapèutiques per part de les conselleries competents en matèria d'educació i sanitat, que han d'actuar des d'una perspectiva integradora amb mitjans d'ajuda de caràcter especialitzat, de suport sociopsicopedagògic i d'atenció psicoterapèutica, i planificar la seua intervenció sota dues premisses:  
1. La pertinença de la menor o el menor al seu grup natural o unitat de referència.  
2. L'atenció adequada per a cada cas, que implique actuacions tècniques professionals específiques i el seguiment de la seua evolució, tant en el treball específic com en la dinàmica d'integració al seu grup natural i sempre en coordinació amb la seua família o representants legals.  
  
Des de l'àmbit educatiu, el Decret 39/2008, de 4 d'abril, sobre la convivència en els centres docents, en l'article 9, estableix la possibilitat d'implantar, en els centres docents, unitats específiques per a atendre de forma integral l'alumnat amb trastorns permanents o temporals de la personalitat o de la conducta, que faciliten una atenció especialitzada per a la seua integració social.  
El Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, exposa que, des de la concepció de l'educació com un instrument de millora de la qualitat de vida de les persones i del benestar social, cal adoptar les actuacions d'intervenció educativa que es consideren necessàries per a donar resposta a les seues necessitats, en col·laboració i coordinació amb tots els recursos sociocomunitaris que calguen. Així mateix, regula que, quan les situacions de salut estan associades a problemes greus de salut mental i els informes tècnics, mèdics i educatius, justifiquen que la resposta educativa no pot dur-se a terme en les condicions adequades en el seu centre ordinari, l'Administració pot determinar l'escolarització transitòria d'aquest alumnat en unitats educativoterapèutiques - hospitals de dia.  
Des de l'àmbit sanitari, l'Estratègia Autonòmica de Salut Mental 2016-2020 inclou, entre les seues actuacions prioritàries, la implantació d'hospitals de dia infantil i adolescent per a l'atenció a les menors i als menors amb problemes greus de salut mental, així com el foment de les estratègies necessàries entre tots els agents implicats perquè les intervencions puguen desenvolupar-se de manera eficient, i que, atenent els principis del model comunitari, es garantisca una atenció transversal i multisectorial que fomente la inclusió en els entorns comunitaris.  
  
L'objectiu d'aquestes unitats educativoterapèutiques és que l'alumnat amb aquesta problemàtica reba l'adequada atenció integral, sanitària i educativa, que permeta la seua evolució positiva, la incorporació al centre educatiu de referència amb els suports necessaris i, en última instància, la seua inclusió social, que és el fi últim de les polítiques inclusives dutes a terme per la Generalitat Valenciana.  
D'altra banda, la Resolució d'11 de desembre de 2017 de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública per la qual es dicten instruccions per a la detecció i l'atenció precoç de l'alumnat que puga presentar un problema de salut mental, estableix la forma de coordinació entre els centres d'educació i els centres de salut i unitats de salut mental infantil i adolescent (USMIA) per a garantir una atenció integral i unificada sobre la base de les necessitats de l'alumnat amb aquestes problemàtiques.  
  
D'acord amb tot això, i en virtut de les competències atribuïdes en els seus respectius reglaments orgànics i funcionals, el director general de Política Educativa, de la Conselleria d'Educació, Investigació, Cultura i Esport, i la directora general d'Assistència Sanitària, de la Conselleria de Sanitat Universal i Salut Pública, resolen:  
Autoritzar, amb caràcter experimental, unitats educatives terapèutiques/hospitals de dia infantil i adolescent per a la resposta integral a l'alumnat amb necessitats educatives especials derivades de trastorns greus de salut mental, i regular el seu funcionament per al curs 2018-2019.  
  
Primer. Denominació i definició  
1. Les unitats específiques per a la resposta a l'alumnat amb necessitats educatives especials derivades de trastorns greus de salut mental es denominen unitats educatives terapèutiques/hospitals de dia infantil i adolescent, d'ací endavant UET/HDIA, considerant les terminologies adoptades en l'àmbit educatiu i en l'àmbit sanitari respectivament.  
2. Aquestes unitats es conceben com un recurs comunitari d'atenció integral, multiprofessional i especialitzada per a la resposta educativa i sanitària a l'alumnat amb trastorns greus de salut mental per als quals les mesures i els suports generals i específics disponibles en el centre no són suficients ni adequats.  
Segon. Objecte i àmbit d'aplicació  
1. L'objecte d'aquesta resolució és autoritzar, amb caràcter experimental, UET/HDIA per a donar resposta integral a l'alumnat amb necessitats educatives especials derivades de trastorns greus de salut mental que necessiten, de forma temporal, tractaments intensius en un mitjà estructurat i regular el seu funcionament per al curs 2018-2019.  
2. L'àmbit d'aplicació són els centres docents públics de la Comunitat Valenciana ubicats en un radi d'aproximadament 30 km de la UET/HDIA que escolaritzen alumnat que complisca els requisits especificats en l'apartat tercer d'aquesta resolució.  
  
Tercer. Destinataris  
1. L'alumnat que pot rebre suport en les UET/HDIA ha de reunir els requisits següents:  
a) Presentar un trastorn mental greu diagnosticat per les unitats de salut mental infantil i adolescent (USMIA) que derive en necessitats educatives especials.  
b) Cursar ensenyaments d'Educació Secundària, obligatòria i postobligatòria, fins als díhuit anys o, excepcionalment, cinqué o sisé d'Educació Primària.  
c) Estar matriculat en centres docents que complisquen els requisits especificats en el punt 2 de l'apartat segon d'aquesta resolució.  
d) Rebre atenció i seguiment per la USMIA.  
2. Les menors o els menors d'edats compreses entre els setze i díhuit anys que no estiguen escolaritzats i que presenten problemes greus de salut mental també podran ser beneficiaris de l'atenció en les UET/HDIA, quan la comissió d'admissió referida en l'apartat seté d'aquesta resolució determine que aquesta mesura és la més adient per a donar resposta a les seues necessitats. En aquest cas, l'alumnat haurà de matricular-se en un centre docent públic, a fi d'afavorir la seua reincorporació al sistema educatiu i incrementar d'aquesta manera les possibilitats d'obtenir una titulació que facilite la seua inclusió sociolaboral.  
  
3. No és objecte d'atenció en la UET/HDIA l'alumnat que estiga en alguna de les situacions següents:  
a) Discapacitat intel·lectual o deteriorament cognitiu greu.  
b) Trastorn d'abús de substàncies com a diagnòstic principal.  
c) Problemàtiques socials en absència de problema mental greu o que no siguen conseqüència d'aquest.  
d) Altres trastorns que tinguen dispositius d'atenció propis i específics.  
  
Quart. Finalitat i objectius  
1. La finalitat de les UET/HDIA és facilitar, amb caràcter temporal, una atenció integral - educativa, sanitària i social- a l'alumnat amb trastorns greus de salut mental, per a assegurar la seua continuïtat en el procés d'aprenentatge, el desenvolupament personal, emocional, social i laboral, i aconseguir una qualitat de vida independent i plena.  
2. Els objectius principals de les UET/HDIA són els següents:  
a) Implementar un pla terapèutic adaptat a les necessitats de cada alumna o alumne.  
b) Afavorir que l'alumnat adquirisca les competències i les habilitats necessàries que li faciliten l'adequada inclusió en el centre on està matriculat i en el seu context sociocomunitari.  
c) Minimitzar l'impacte de les possibles seqüeles del procés patològic sobre el nivell de competència personal i social, i del desfasament escolar que puga derivar-se'n.  
d) Assegurar la continuïtat de les intervencions terapèutiques mentre siga necessari, dins i fora de la unitat.  
e) Promoure la col·laboració i el suport de les famílies en el procés educatiu de l'alumnat, i facilitar-los les orientacions i l'acompanyament necessari.  
f) Garantir la transició i l'adaptació al centre i a la USMIA de referència, en finalitzar la seua estada temporal en la unitat.  
g) Donar suport, assessorament i acompanyament al professorat dels centres de referència de l'alumnat escolaritzat en aquestes unitats.  
h) Avaluar i detectar bones pràctiques clíniques, educatives i organitzatives que repercutisquen en la millora de l'èxit terapèutic, l'èxit escolar i la inclusió social d'aquest alumnat, per a la seua generalització a altres àmbits i entorns d'intervenció.  
  
Cinqué. Ràtio  
1. La ràtio d'aquestes unitats serà, amb caràcter general, de quinze alumnes, que podran agrupar-se de manera flexible en diversos grups, tenint en compte la seua edat, circumstàncies personals i altres variables que els professionals de la UET/HDIA consideren.  
2. En determinades circumstàncies, atenent a les característiques de l'alumnat, podrà ampliar-se aquesta ràtio.  
  
Sisé. Personal  
1. El personal de la UET/HDIA estarà format per un equip multidisciplinari, educatiu i sanitari, que treballarà de manera conjunta i coordinada.  
2. Per a l'equip educatiu, la Conselleria d'Educació, Investigació, Cultura i Esport proveirà, a temps complet, el personal següent:  
  
- Una mestra o un mestre especialista de pedagogia terapèutica.  
- Una professora o un professor de les especialitats corresponents per a impartir l'àmbit lingüisticosocial.  
- Una professora o un professor de les especialitats corresponents per a impartir l'àmbit cientificotecnològic.  
- Una o un especialista d'orientació educativa.  
3. La provisió del personal educatiu es realitzarà preferentment per comissió de serveis d'entre aquell que dispose de la formació i les competències necessàries en relació al lloc, a fi de garantir la qualitat en la prestació del servei. Aquests llocs seran considerats com d'especial dificultat.  
4. Quan la intervenció amb aquest alumnat es realitze en el propi centre i implique suports educatius personals de llarga durada que que no puguen facilitar-se amb el personal disponible en el centre ni en la UET/HDIA, la Conselleria d'Educació, Investigació, Cultura i Esport, proveirà, amb caràcter temporal i itinerant, el personal necessari per a realitzar aquesta intervenció.  
5. Per a l'equip sanitari, la Conselleria de Sanitat Universal i Salut Pública proveirà, a temps total o parcial, el personal següent, que estarà adscrit al departament de salut o a la USMIA de la zona on estiga ubicada la unitat:  
- Una o un especialista en psiquiatria.  
- Una o un especialista en psicologia clínica.  
- Una o un especialista en teràpia ocupacional.  
- Una infermera o un infermer especialista en salut mental.  
- Una o un especialista en treball social.  
6. Les funcions i condicions laborals del personal educatiu i sanitari assignat a aquestes unitats vindran determinades per allò disposat en la normativa vigent en relació a la seua especialitat i lloc de treball, que s'han de concretar, prioritzar i organitzar a fi de facilitar una resposta multiprofessional i complementària. A més de les funcions pròpies de la seua especialitat, desenvoluparan les funcions següents:  
  
a) Participar en l'elaboració del pla d'intervenció de la unitat, la memòria anual i els informes que des de l'Administració li siguen requerits.  
b) Col·laborar amb la resta de professionals de la UET/HDIA en la planificació, disseny, implementació i avaluació del pla terapèutic de cada alumna o alumne.  
c) Participar en les coordinacions de mateix equip i en les coordinacions amb les famílies, els centres educatius, els dispositius sanitaris i altres serveis, entitats o agents implicats en l'atenció a l'alumnat escolaritzat en la UET/HDIA.  
d) Realitzar actuacions de suport a l'alumnat en situacions de crisi, així com en l'horari del menjador, si la unitat disposa d'aquest servei complementari, o en altres situacions en les que siga requerida la seua intervenció.  
e) Assessorar al professorat, als equips educatius i als especialistes d'orientació educativa del centre ordinari, en la intervenció amb l'alumnat que, presentant trastorns greus de salut mental, no necessite, a criteri de la comissió d'admissió, ser escolaritzat en la UET/HDIA.  
  
f) Desenvolupar, de forma complementària, accions preventives o d'acompanyament en els centres educatius.  
7. Per a escometre les funcions e) i f), el personal de la UET/HDIA s'ha de coordinar amb el personal de les unitats d'actuació i intervenció (UAI) del Pla de Prevenció de la Violència i Promoció de la Convivència en els centres escolars (PREVI), a fi d'acordar i complementar les actuacions dutes a terme en cada cas.  
8. Per al desenvolupament de les funcions c), d), e) i f), el personal docent de la UET/HDIA podrà desplaçar-se amb càrrec al pressupost del centre on estiga ubicada la unitat, d'acord amb la normativa vigent en matèria d'indemnitzacions per raó del servei.  
  
Seté. Horaris  
1. L'alumnat rebrà suport educatiu i sanitari, de caràcter grupal i individual, en horari lectiu coincidint amb el calendari escolar. Fora del calendari escolar continuarà rebent suport sanitari.  
2. Durant els períodes lectius establits en el calendari escolar vigent, l'horari del professorat serà de 37 hores i 30 minuts setmanals, de les quals 30 hores estaran dedicades al desenvolupament de les tasques en la unitat i, si escau, la intervenció en els centres docents. Les 7 hores i 30 minuts restants fins a completar la jornada laboral seran de lliure disposició per a la preparació de tasques, el perfeccionament individual o qualsevol altra activitat pedagògica complementària.  
  
3. La distribució de la jornada lectiva i de l'horari del professorat ha de ser flexible, atenent a les característiques de l'alumnat, i s'organitzarà, amb caràcter general, en mòduls de matí i de vesprada.  
4. Durant els períodes laborals no lectius la jornada laboral del professorat estarà dedicada a la realització d'activitats de formació permanent, l'avaluació de les activitats del curs escolar finalitzat, la programació i la planificació del curs escolar següent, l'elaboració i desenvolupament de materials didàctics, la coordinació, l'exercici d'activitats i programes d'investigació i innovació educativa i altres activitats complementàries, de caràcter pedagògic, d'organització i funcionament del centre o de col·laboració amb l'Administració educativa.  
  
5. L'horari del personal sanitari serà el que determine el departament de salut corresponent, considerant les necessitats i característiques de l'alumnat. En qualsevol cas ha de permetre el desenvolupament de les funcions d'atenció directa, coordinació i assessorament.  
  
Huité. Organització  
1. En cadascuna de les UET/HDIA es constituirà una comissió d'admissió, que serà la responsable del procés d'admissió i d'alta de l'alumnat. Aquesta comissió, que podrà comptar amb l'assessorament tècnic d'altre personal, vinculat o no a la unitat, estarà composta pels membres següents:  
a) La psiquiatra o el psiquiatre de l'equip de la UET/HDIA.  
b) L'orientadora o l'orientador de l'equip de la UET/HDIA.  
c) La psicòloga clínica o el psicòleg clínic de la UET/HDIA.  
d) La inspectora o l'inspector d'Educació assignada o assignat a la unitat.  
Aquesta comissió es regirà per la Llei 39/2015, d'1 d'octubre, del procediment administratiu comú de les administracions públiques, i haurà de nomenar, entre els seus membres, una persona que assumisca la presidència i altra la secretaria.  
2. Cada UET/HDIA elegirà una persona de l'equip perquè assumisca la coordinació de la unitat, que serà nomenada per un període màxim de dos cursos escolars i realitzarà, sense perjuí de les tasques pròpies com a membre de l'equip, les funcions següents:  
a) Garantir les relacions de la UET/HDIA amb l'equip directiu del centre on està ubicada, i col·laborar-hi, així com amb els centres docents de referència de l'alumnat, els dispositius sanitaris i altres dispositius no sanitaris implicats.  
b) Convocar i presidir les reunions de coordinació de l'equip.  
c) Complir i fer complir les directrius i els acords de funcionament.  
  
d) Garantir l'elaboració, el desenvolupament i el seguiment del pla terapèutic de cada alumna o alumne.  
e) Garantir l'elaboració anual dels objectius de la UET/HDIA, incorporant-hi indicadors de procés i de resultats, i vetlar per la seua consecució.  
f) Remetre dades de caràcter organitzatiu, epidemiològic, de gestió, d'avaluació, etc. que li siguen requerits per l'Administració.  
g) Remetre l'horari, el pla d'intervenció i la memòria anual de la UET/HDIA, a les direccions territorials d'educació i a les direccions generals de Política Educativa i d'Assistència Sanitària.  
h) Assegurar una utilització eficaç dels materials i de l'equipament existents en la UET/HDIA.  
i) Garantir la participació de tot el personal de la UET/HDIA en el procés de presa de decisions.  
j) Fomentar la formació dels professionals, la investigació i la innovació.  
k) Formar part de la comissió interdepartamental de seguiment de les UET/HDIA referida en l'apartat catorze d'aquesta resolució.  
l) Designar una o un professional de la UET/HDIA perquè coordine el pla terapèutic de cada alumna o alumne.  
3. Les UET/HDIA ubicades en centres docents que tinguen autoritzat el servei complementari de menjador poden oferir aquest servei a l'alumnat escolaritzat en la unitat, per a la qual cosa han d'organitzar l'espai necessari en la dita unitat durant el temps del menjador.  
  
Nové. Detecció i identificació  
La detecció i identificació de l'alumnat es realitzarà d'acord amb el que disposa la Resolució d'11 de desembre de 2017 de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública per la qual es dicten instruccions per a la detecció i l'atenció precoç de l'alumnat que puga presentar un problema de salut mental.  
  
Desé. Derivació i admissió  
1. La proposta d'atenció en la UET/HDIA es realitzarà per la USMIA que tracte l'alumna o l'alumne, quan considere que, d'acord amb el seu pla terapèutic, aquesta és la mesura més adequada per a donar resposta a les seues necessitats. La derivació es realitzarà mitjançant un informe adreçat a la comissió d'admissió de les UET/HDIA, acompanyat de l'autorització firmada per les famílies o representants legals.  
2. La comissió d'admissió de la UET/HDIA rebrà les sol·licituds i, després de valorar-les, emetrà un informe sobre la procedència de l'admissió en la unitat. En cas que no siga procedent, la comissió farà la proposta d'intervenció en el centre on estiga escolaritzat l'alumnat, indicant el tipus d'actuacions més adequades, els professionals de l'àmbit educatiu, sanitari o social implicats, la temporalització i la intensitat dels suports requerits.  
3. Una vegada aprovada la incorporació de l'alumna o l'alumne a la UET/HDIA, el centre de referència iniciarà el procés per al canvi de modalitat d'escolarització a la modalitat combinada. Aquest procediment inclou l'emissió de l'informe sociopsicopedagògic per part dels serveis especialitzats d'orientació, l'audiència prèvia als representants legals, l'informe de la Inspecció d'Educació i la resolució de la directora o el director territorial d'Educació, Investigació, Cultura i Esport.  
  
4. D'acord amb això, l'alumnat estarà matriculat en la UET/HDIA i en el centre de procedència, on mantindrà la reserva de plaça, fins que la comissió d'admissió considere que se li pot donar l'alta en la unitat i retornar al seu centre, el qual ha de realitzar els tràmits per al canvi de la modalitat d'escolarització combinada a la modalitat ordinària.  
  
  
Onzé. Pla terapèutic  
1. A fi de planificar i coordinar les actuacions a desenvolupar en la UET/HDIA, l'equip multidisciplinari, concretarà o adaptarà per a cada alumna o alumne el pla terapèutic iniciat anteriorment, tot considerant la informació facilitada pel centre i la USMIA de referència, la menor o el menor, la família i, si és el cas, altres agents o serveis implicats en l'atenció a aquest alumnat.  
2. El pla terapèutic ha d'incorporar, entre altres, les necessitats i actuacions en l'àmbit educatiu, sanitari, social i familiar, així com les persones responsables del seu desenvolupament, la participació de la família, la temporalització, el seguiment i l'avaluació de les mesures educatives proposades.  
3. A fi de donar continuïtat al procés d'aprenentatge i facilitar la posterior reincorporació al centre de referència, s'articularan els mecanismes de coordinació adients entre els professionals de la UET/HDIA i del centre docent.  
4. Quan les característiques de l'alumnat i les circumstàncies ho permeten, les UET/HDIA i els centres on estiguen ubicades podran compartir espais i realitzar activitats conjuntes que contribuïsquen al desenvolupament de les competències socials i emocionals establides en el seu pla terapèutic.  
5. L'avaluació curricular de l'alumnat es realitzarà conjuntament entre l'equip docent del centre de referència i el professorat d'àmbit de la UET/HDIA, amb l'assessorament, si és el cas, del personal especialista d'orientació educativa i del personal de suport implicat. Els resultats de l'avaluació es consignaran en les actes d'avaluació del centre educatiu de referència en els mateixos termes que per a la resta de l'alumnat, tot considerant les adaptacions curriculars dutes a terme, i formaran part del seu expedient acadèmic.  
6. Almenys una vegada al trimestre, la persona que coordine el pla terapèutic de cada alumna o alumne durà a terme el seguiment amb la USMIA de referència, el personal especialista d'orientació educativa del centre de referència i el personal especialista de treball social del servei psicopedagògic escolar, si el hi ha i ha intervingut prèviament en el cas. S'escoltarà també l'alumnat, la família i altres professionals implicats, amb l'objecte de valorar l'evolució i la reincorporació de l'alumna o l'alumne al seu centre.  
  
Dotzé. Alta de l'alumnat  
1. La reincorporació de l'alumnat al seu centre es planificarà conjuntament entre els equips de la UET/HDIA i l'equip directiu, la tutora o el tutor i el personal especialista d'orientació educativa del centre docent de referència. Amb l'objectiu de garantir l'adequat procés d'adaptació, la reincorporació es farà de manera progressiva i flexible, i anirà acompanyada de mesures de sensibilització, formació i informació adreçades a la comunitat educativa, comptarà amb la participació de l'alumnat i la família, i tindrà en compte l'entorn sociocomunitari.  
  
2. Excepcionalment, per circumstàncies personals, d'història escolar o altres variables del context escolar i social, podrà proposar-se la incorporació de l'alumna o de l'alumne a un centre educatiu diferent del centre de referència, sempre que aquesta mesura beneficie la seua adaptació i inclusió socioeducativa.  
3. Si l'alumna o l'alumne es troba en un canvi d'etapa, s'han d'articular tots els procediments de transició i d'orientació, coordinats des del centre de referència amb la col·laboració dels professionals educatius de la UET/HDIA.  
4. La reincorporació a la USMIA de referència també serà planificada conjuntament amb la UET/HDIA i pot tenir un caràcter progressiu, d'acord amb les necessitats de l'alumnat i les característiques del seu entorn sociofamiliar.  
5. Una vegada incorporat l'alumnat al centre ordinari, el personal especialista d'orientació educativa d'aquest centre realitzarà el seguiment educatiu i la seua USMIA el seguiment sanitari, sota la supervisió i el seguiment de la UET/HDIA, que es prolongarà al llarg del curs escolar següent al de la seua reincorporació. Haurà d'haver necessàriament una coordinació entre els tres àmbits, amb l'objecte de valorar l'eficàcia del pla terapèutic i prendre decisions sobre la resposta educativa, sanitària i social més adequada en cada cas.  
  
Tretzé. Formació  
1. La Conselleria de Sanitat Universal i Salut Pública proporcionarà la formació als professionals de la UET/HDIA, a través dels plans de formació de l'Escola Valenciana d'Estudis de la Salut (EVES) o dels departaments de salut corresponents.  
2. La Conselleria d'Educació, Investigació, Cultura i Esport proporcionarà la formació necessària als professionals de l'àmbit educatiu de la UET/HDIA i dels centres docents, a través dels centres de formació, innovació i recursos educatius (CEFIRE).  
3. Els professionals de l'equip de la UET/HDIA, conjuntament amb els dispositius sanitaris i educatius del sector, orientaran i assessoraran els centres docents que escolaritzen alumnat amb trastorns mentals greus, mitjançant accions informatives, formatives o de sensibilització dirigides a tota la comunitat educativa.  
  
Catorzé. Seguiment i avaluació de les UET/HDIA  
1. Les persones titulars de les direccions generals de Política Educativa i d'Assistència sanitària designaran sengles persones perquè coordinen les UET/HDIA des de la Conselleria d'Educació, Investigació, Cultura i Esport i des de la Conselleria de Sanitat Universal i Salut Pública respectivament.  
2. Així mateix, cada Direcció Territorial d'Educació, Investigació, Cultura i Esport ha de designar una inspectora o un inspector perquè assumisca la coordinació provincial de les UET/HDIA, que tindrà, entre altres, les funcions de supervisió, avaluació i emissió d'informes relatius al seu funcionament. Tot això sense perjuí de les funcions atribuïdes reglamentàriament a les inspectores o els inspectors assignats a aquestes unitats.  
3. Amb l'objecte de realitzar el seguiment de les UET/HDIA per part de les conselleries implicades, es crearà una comissió interdepartamental, que es reunirà almenys en dues ocasions durant el curs escolar i estarà constituïda pels membres següents:  
- La persona titular de la Direcció General de Política Educativa, o la persona en qui delegue.  
- La persona titular de la Direcció General d'Assistència Sanitària, o la persona en qui delegue.  
- La persona coordinadora de les UET/HDIA de la Conselleria d'Educació, Investigació, Cultura i Esport.  
- La persona coordinadora de les UET/HDIA de la Conselleria de Sanitat Universal i Salut Pública.  
- Les inspectores i els inspectors d'Educació que coordinen les UET/HDIA en cada Direcció Territorial d'Educació, Investigació, Cultura i Esport.  
- Les persones coordinadores de cada UET/HDIA.  
- Una tècnica o un tècnic del servei amb competències en la gestió de les UET/HDIA, de la Conselleria d'Educació, Investigació, Cultura i Esport.  
- Una tècnica o un tècnic del servei amb competències en la gestió de les UET/HDIA, de la Conselleria de Sanitat Universal i Salut Pública.  
La comissió podrà incorporar, a proposta de les persones titulars de les direccions generals implicades, un altre personal que col·labore en el desenrotllament de les seues funcions, el qual tindrà veu però no vot en les qüestions de deliberació o en els acords aconseguits.  
4. La comissió referida en el punt anterior tindrà les funcions següents:  
a) Proposar i revisar els criteris d'organització, funcionament i avaluació.  
b) Elaborar la proposta d'instruccions d'organització i funcionament per a cada curs escolar.  
c) Dissenyar els indicadors d'avaluació de processos i de resultats, i el model de memòria anual.  
d) Analitzar i valorar dades relatives a l'alumnat i al funcionament de les unitats, i elaborar informes amb les conclusions d'aquestes anàlisis.  
e) Realitzar el seguiment i la valoració anual, a fi d'establir les modificacions que es consideren necessàries i que milloren la qualitat d'aquests dispositius en la prestació del servei.  
f) Proposar la creació, supressió o modificació d'unitats.  
g) Proposar el pla de formació anual per al personal de les UET/HDIA.  
h) Fomentar l'intercanvi d'experiències, la difusió de bones pràctiques i el treball en xarxa en l'àmbit de la intervenció amb l'alumnat amb problemes greus de conducta.  
i) Qualsevol altra funció que li siga encomanada per part de les direccions generals implicades.  
5. En finalitzar el curs escolar, els equips de la UET/HDIA faran una avaluació dels processos i dels resultats aconseguits a partir dels objectius i indicadors proposats, i redactaran una memòria final d'acord amb el model establit per la comissió interderpartamental de seguiment. La persona coordinadora de la unitat remetrà aquesta memòria a les persones coordinadores de les conselleries implicades, en la primera quinzena del mes de juliol.  
  
Quinzé. Protecció de dades de caràcter personal  
1. La informació facilitada en els diferents processos establits en aquesta resolució ha de ser la necessària, suficient i rellevant perquè l'altra part puga realitzar la seua intervenció, tot assegurant la protecció de la intimitat i la confidencialitat de les dades de caràcter personal.  
2. En allò referent a la protecció i tractament de dades de caràcter personal s'aplicarà el Reglament (UE) 2016/679 del Parlament Europeu i del Consell que va entrar en vigor el 25 de maig de 2018.  
  
Setzé. Autorització d'unitats  
1. Correspon a la Direcció General de Política Educativa, de la Conselleria d'Educació, Investigació, Cultura i Esport, i a la Direcció General d'Investigació, Innovació, Tecnologia i Qualitat, de la Conselleria de Sanitat Universal i Salut Pública, gestionar els requisits per a l'acreditació, autorització i registre d'aquestes unitats.  
2. Les UET/HDIA estaran ubicades, durant el curs 2018-2019, en determinats centres docents públics i, als efectes d'intervenció i coordinació de la part clinicoterapèutica del programa, estaran adscrites als departaments de salut o a les USMIA de la zona on estiguen ubicades.  
  
3. Tot i estar ubicades en centres docents tindran un funcionament independent quant a espais, accés, organització, personal i materials.  
  
4. Una vegada autoritzades, les unitats quedaran inscrites en el registre de centres docents no universitaris i en el registre autonòmic de centres, serveis i establiments sanitaris de la Comunitat Valenciana.  
  
5. Per al curs 2018-2019 s'autoritzen, amb caràcter experimental, les UET/HDIA ubicades en els centres educatius següents:  
- 25392867 UET/HDIA EOI, Alcoi (Alacant)  
- 68732088 UET/HDIA IES Pedro Ibarra Ruiz, Elx (Alacant)  
- 18941714 UET/HDIA CEE públic Castell Vell, Castelló de la Plana (Castelló)  
- 93866136 UET/HDIA CEE públic Professor Sebastián Burgos, València (València)  
  
Desseté. Calendari d'aplicació  
La present resolució tindrà efectes durant el curs escolar 2018-2019.  
  
  
València, 1 d'octubre de 2018.- El director general de Política Educativa: Jaume Fullana Mestre. La directora general d'Assistència Sanitària: María Amparo García Layunta.